
[bookmark: TextBodyBegin]Európsky parlament,
–	so zreteľom na článok 3 ods. 3 Zmluvy o Európskej únii a článok 9 Zmluvy o fungovaní Európskej únie,
–	so zreteľom na článok 24 Charty základných práv Európskej únie,
–	so zreteľom na Dohovor OSN o právach dieťaťa,
–	so zreteľom na Program EÚ v oblasti práv dieťaťa (COM(2011)0060),
–	so zreteľom na Stratégiu EÚ v oblasti práv dieťaťa (COM(2021)0142),
–	so zreteľom na revidovanú Európsku chartu Rady Európy o účasti mladých ľudí na miestnom a regionálnom živote,
–	so zreteľom na uznesenie Valného zhromaždenia OSN o právach dieťaťa,
–	so zreteľom na článok 132 ods. 2 rokovacieho poriadku,
A.	keďže práva dieťaťa sú ľudské práva; keďže každé dieťa by malo mať rovnaké práva a mať možnosť žiť bez akejkoľvek diskriminácie alebo zastrašovania;
B.	keďže ochrana a presadzovanie práv dieťaťa je základným cieľom EÚ; keďže ambíciou EÚ je vybudovať čo najlepší život pre deti v EÚ aj na celom svete;
C.	keďže deti zohrávajú v našej spoločnosti rozhodujúcu úlohu; keďže ich aktívne zapojenie môže pomôcť formovať a budovať mestá ústretové k deťom, ktoré podporujú plné uplatňovanie ich práv na všetkých úrovniach; keďže sú v popredí zvyšovania informovanosti o environmentálnych výzvach a zmene klímy, digitálnej transformácii a bezpečnosti na internete, ako aj o diskriminácii a nespravodlivosti; keďže zastupujú nielen hlas dnešnej mládeže, ale aj vedúcich predstaviteľov zajtrajška;
D.	keďže deti by mali mať právo na čo najlepší štart do života a na plný rozvoj svojho potenciálu; keďže to zahŕňa právo žiť na čistej a zdravej planéte, v ochraňujúcom a láskyplnom prostredí, právo na kvalitné vzdelávanie a na prístup k rekreačným, kultúrnym a umeleckým aktivitám zohľadňujúcim potreby detí;
E.	keďže prístup k vzdelávaniu je základným ľudským právom; keďže formálne, neformálne a informálne vzdelávanie je základom rovnakých príležitostí a individuálnej podpory talentov a potenciálu;
F.	keďže EÚ a jej členské štáty by mali spojiť sily na naplnenie svojej spoločnej zodpovednosti za zachovávanie a ochranu práv každého dieťaťa a aby spolu s deťmi budovali inkluzívnejšiu, zdravšiu a spravodlivejšiu spoločnosť;
G.	keďže všetky deti majú právo na ochranu pred chudobou a sociálnym vylúčením; keďže Európska záruka pre deti je nástroj EÚ, ktorého cieľom je predchádzať chudobe a sociálnemu vylúčeniu a bojovať proti nim zaručením slobodného a účinného prístupu detí v núdzi k základným službám starostlivosti, ako je vzdelávanie a starostlivosť v ranom detstve, vzdelávacie a školské aktivity, zdravotná starostlivosť a aspoň jedno zdravé jedlo denne v škole, a účinný prístup všetkých detí v núdzi k zdravej výžive a primeranému bývaniu;
H.	keďže všetkým rodinám a komunitám sa musí poskytnúť aj potrebná podpora, aby mohli zabezpečiť blaho a rozvoj svojich detí;
I.	keďže na dosiahnutie týchto cieľov musia mať deti príležitosť pravidelne sa stretávať, spoznávať a rozvíjať lepšie vzájomné porozumenie, a tak sa podieľať na formovaní budúcnosti európskeho projektu;
J.	keďže Európske hlavné mesto mládeže bolo vytvorené v roku 2009; keďže primerané financovanie EÚ by mohlo zabezpečiť, že naplno využije svoj potenciál; keďže Európske hlavné mesto mládeže by mali dopĺňať Európske hlavné mestá pre deti a ísť s ním ruka v ruke;
K.	keďže na rozvoj tejto iniciatívy je potrebný ďalší výskum a hodnotenie; keďže prínos miestnych orgánov a mimovládnych organizácií pôsobiacich v oblasti práv dieťaťa má zásadný význam pre ich formovanie;
1.	vyzýva Komisiu, aby v spolupráci s miestnymi orgánmi a organizáciami občianskej spoločnosti pod vedením detí alebo ktoré pracujú s deťmi preskúmala možnosť vytvorenia európskej iniciatívy na každoročné vymenovanie európskych hlavných miest pre deti.
2.	zdôrazňuje, že Európske hlavné mestá pre deti by mali poskytnúť dôkazy na podporu zodpovedných politík na ochranu záujmov dieťaťa za účasti detí a pri uprednostnení ich perspektív, najmä pokiaľ ide o rovnaké príležitosti, zdravý rast a prístup ku kvalitnému vzdelávaniu, čistému prostrediu a rozvoju miest.
3.	zdôrazňuje, že Európske hlavné mestá pre deti by mali byť poverené zbližovaním detí v členských štátoch a pomáhať im lepšie si navzájom rozumieť.
4.	domnieva sa, že podpora lepšieho porozumenia medzi ľuďmi a rôznymi kultúrami od útleho veku pomáha odstraňovať predsudky a stereotypy a podporovať medzikultúrne dialógy, ktoré sú kľúčové pre EÚ a jej hodnoty a ciele.
5.	zdôrazňuje, že Európske hlavné mestá pre deti by mohli byť vedené spoločne so samotnými deťmi prostredníctvom detských organizácií a klubov; vyzdvihuje to, že by mohli pomáhať presadzovať práva detí vrátane mechanizmov aktívnej účasti detí a vzdelávania o európskom občianstve, keďže podpora tohto procesu od útleho veku napomáha rozvoju vzdelaných mladých ľudí a dospelých, ktorí rozumejú hodnotám, cieľom, histórii a identite EÚ.
6.	zdôrazňuje, že európske hlavné mestá pre deti by mali pomáhať presadzovať sociálne začlenenie, prístupnosť a rovnaké príležitosti pre deti a urobiť všetko pre to, aby sa zabezpečilo čo najširšie zapojenie všetkých zložiek občianskej spoločnosti do prípravy a vykonávania iniciatívy, pričom osobitnú pozornosť treba venovať deťom s nedostatkom príležitostí a najzraniteľnejším skupinám.
7.	domnieva sa, že Európske hlavné mestá pre deti by mohli prispieť k boju proti chudobe detí, komplexnému preskúmaniu životných podmienok detí a účinnému vykonávaniu Európskej záruky pre deti zo strany členských štátov plným využívaním dostupných zdrojov na vnútroštátnej úrovni a na úrovni EÚ; domnieva sa, že to by sa dalo dosiahnuť výmenou odporúčaných postupov v občianskej spoločnosti, najmä medzi organizáciami detí, rodičmi, mestami, miestnymi samosprávami a členskými štátmi a so zapojením všetkých príslušných zainteresovaných strán; opakuje svoju výzvu na urýchlené zvýšenie financovania Európskej záruky pre deti s vyčleneným rozpočtom vo výške najmenej 20 miliárd EUR.
8.	zdôrazňuje, že Európske hlavné mestá pre deti by mali slúžiť ako príležitosť organizovať vzdelávacie, kultúrne a športové podujatia súvisiace s EÚ, ktoré by mohli podporiť semináre na témy každodenného života, boja proti diskriminácii, sexuálnemu zneužívaniu detí, chudobe, sociálnemu vylúčeniu, o rodovej rovnosti, digitálnom svete, ochrane klímy, mobilite, mestskom rozvoji, demokracii, histórii a slobode náboženského vyznania a viery.
9.	pripomína, že pri digitálnej transformácii a vo všetkých digitálnych opatreniach a rozhodnutiach, ktoré sa detí týkajú, je dôležité zohľadniť záujmy detí, najmä ich fyzického a duševného zdravia, bezpečnosti a pohody, a zároveň podporovať digitálne vzdelávanie a posilňovať digitálnu gramotnosť.
10.	zdôrazňuje, že zavedenie takéhoto každoročného vymenovania, pri ktorom budú v popredí deti a budú mať možnosť aktívne sa zúčastňovať na diskusiách ako partneri a budúce subjekty s rozhodovacou právomocou, pomôže deťom vyrásť na dospelých s otvoreným zmýšľaním.
11.	zdôrazňuje, že Európske hlavné mestá pre deti pomôžu prepojiť súčasné mechanizmy účasti detí na miestnej, vnútroštátnej a únijnej úrovni, ako aj na platforme EÚ na participáciu detí[footnoteRef:1] a v Európskom hlavnom meste mládeže a zapojiť deti do rozhodovacích procesov. [1:  	https://eu-for-children.europa.eu/ – Táto platforma EÚ bola zriadená v súlade so stratégiou EÚ v oblasti práv dieťaťa.] 

12.	poveruje svoju predsedníčku, aby postúpila toto uznesenie Rade, Komisii, vládam a parlamentom členských štátov a podpredsedovi Komisie/vysokému predstaviteľovi Únie pre zahraničné veci a bezpečnostnú politiku.

